Shiga
Mungkan kawn garum ai hte kani pat jasan masing galaw na KIO myit mada
- Post 25 September 2012
- Last Updated on 25 September 2012
- By KNG
- Hits: 242
Wunpawng Mungdan Shawnglawt Hpung (KIO) kawn ginjaw rung nga ai Laiza muklum kaw September 25 ya shani hta kani pat jasan masing hte seng nna, mungshawa zuphpawng galaw wa sai lam chye lu ai.
Kani pat jasan masing lit hkam KIA dap awn daju, Dukaba Gunhtang Gam Shawng kawn, zuphpawng shanglawm ai ni hpe mungga jaw ai hta, dai ni byin nga ai, kani, nanghpam hte seng nna, manghkang ni, hkra machyi shangun ai lam ni gaw, mungkan ting hte seng ai re majaw, Jinghpaw mungdaw kaw byin nga ai, Kani, Nanghpam manghkang ni hpe Mungkan kaw nna, lata gyin dun let rau sha jawm hparan mat na matu, yaw shada lam hte ndau shana mat ai re lam galaw mat ai lam, zuphpang shanglawm ai ni tsun ai.
Kani nanghpam pat jasan masing hpe dinghku majan n hpang shi ai ten kaw na, KIO kawn, galaw hpang wa sai raitim, kani nanghpam malu masha ni, Jinghpaw mung ting hta matut nna, chyam bra nga ding yang re ai gaw, Myen asuya kaw mung lit nga ai lam, zuphpawng lawm ai, mung masha langai kawn tsun ai.
“KIA gaw kani pat jasan masing hpe galaw taw ai re, shanhte pat jasan masing galaw magang, kani chyam bra ai lam law magang byin taw ai gaw, Myen asuya a majaw re ai. Jinghpaw ni hpe kani hte shamyit kau na masing galaw nga ai re. Dai majaw, dai lam ni hpe mungkan kawn chye na, mu lu wa na, garum na matu, ndau shana dat ai mung rai nga ai,” nga shi tsun ai.
Myen asuya uphkang ginra nkau hkan gaw, seng ang ai ni hpe, gumhpraw jaw nna, kani hkai mai ai hte, kani dut shabra ai lam ni mung, wanglu wanglang naw mai galaw nga ai lam, kani hkai nna, kan bau bungli galaw nga ai, Sadung ginra na buga masha ni tsun ai.
Dai lam ni a majaw, mungkan shara shagu mungdan ni kawn shanglawm garum yang she grau tang du na rai nna, Miwa asuya kawn mung mungkan kawn chye hkra garum mat na re lam, mying n shadan dawng ai, KIA salang langai kawn tsun ai.
“Miwa asuya kawn mung, kani pat jasan masing hte seng nna, garum mat na lam tsun ai. Daini ndau shana ai lam hte seng ai nsen hpe mung, shanhte a mungdan shiga dap 2 kawn Miwa hku ga gale nna, shapoi mat na re lam tsun ai,” nga dai salang wa kawn matut tsun dan ai.
Ndai lamang hpe KIO ginjaw Laiza muklum na, lahta tsang jawng kaw galaw mat ai re hte, zuphpawng de KIA magam gun ni, jawngma ni, Laiza buga masha ni hte hpyen yen ni yawng 2,417 sa du shanglawm mat ai lam chye lu ai.
KIA kawn, kani pat jasan masing hpe grau n-gun dat nna, galaw shaja na re hte, rim ahkyak la ai lam ni hpe mung, grau shaja galaw nga sai lam, KIA salang langai kawn tsun ai.
“Ya mung kani dut ai ni hte lu sha ai ni hpe rim nna ahkyak la nga ai,” nga shi tsun ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn